predkladacia správa

Návrh zákona, ktorým sa mení a dopĺňa zákon č. 492/2009 Z. z. o platobných službách        a o zmene a doplnení niektorých zákonov v znení neskorších predpisov a ktorým sa mení a dopĺňa  zákon č.  483/2001 Z. z. o bankách a o zmene a doplnení niektorých zákonov v znení neskorších predpisov (ďalej len „návrh zákona“), predkladá Ministerstvo financií Slovenskej republiky do legislatívneho procesu v súlade s Plánom legislatívnych úlohy vlády na rok 2015.

Návrhom zákona sa smernica Európskeho parlamentu a Rady 2014/92/EÚ z 23. júla 2014         o porovnateľnosti poplatkov za platobné účty, o presune platobných účtov a o prístupe k platobným účtom so základnými funkciami transponuje do zákona č. 492/2009 Z. z. o platobných službách       a o zmene a doplnení niektorých zákonov a do zákona č. 483/2001 Z. z. o bankách a o zmene  a doplnení niektorých zákonov. Samotná smernica je reakciou na neustály rozvoj finančného trhu a potreby vyplývajúce pre dobudovanie vnútorného trhu Európskej únie. Ďalšími dôvodmi sú nedostatočná informovanosť spotrebiteľov ako aj transparentnosť na finančnom trhu, absentujúca porovnateľnosť ponúkaných služieb a poplatkov, neprehľadnosť v ponuke a s tým súvisiaca nízka úroveň mobility spotrebiteľa v oblasti retailových služieb, či aj ťažkosti súvisiace s presunom platobných účtov.

Návrh zákona zavádza viacero prospotrebiteľských opatrení, ktoré smerujú k odstráneniu vyššie uvedených problémov spotrebiteľov na finančnom trhu. 

Novozavedená povinnosť poskytovateľov finančných služieb predkladať dokument s informáciami o poplatkoch za služby viazané na platobný účet pred uzatvorením platobných účtov nadväzuje na zavedenie povinnosti zasielania výpisu poplatkov za služby viazané na platobný účet, ktoré boli vedené v účtovníctve poskytovateľa platobných služieb voči spotrebiteľovi, a to v jednoduchej forme a spôsobom, ktorý si zvolí spotrebiteľ. Výpis poplatkov bude obsahovať ďalšiu pozitívnu úpravu, ktorou je zavedenie spoločnej terminológie na úrovni Európskej únie, ktorá umožní ľahšie porovnanie poplatkov na úrovni členských štátov. 

Návrh zákona ukladá povinnosť Národnej banke Slovenska spravovať webové sídlo s bezplatným prístupom, na ktorom sa budú viesť aktualizované údaje o poplatkoch a ich vzájomné porovnanie. 

Jednou z oblastí navrhovanej úpravy stanovuje pravidlá pre presun platobného účtu, ktorými budú viazaní všetci poskytovatelia platobných služieb na území Slovenskej republiky. Určenie záväzného postupu pre presun platobného účtu má uvedený proces zjednodušiť, podporiť mobilitu spotrebiteľov a zvýšiť ich záujem o informácie k jednotlivým platobným účtom. Prijatie týchto opatrení má nepriamo potenciál zlepšiť obchodné príležitosti pre poskytovateľov platobných služieb a súčasne zvýšiť konkurencieschopnosť jednotlivých poskytovateľov platobných služieb. 

V súvislosti s presunom platobného účtu a smernicou sa zavádza aj forma spolupráce poskytovateľov platobných služieb pri presune platobného účtu aj mimo územia Slovenskej republiky. 

Úpravou zákona č. 483/2001 Z. z. o bankách sa novelizuje základný bankový produkt              a zavádza platobný účet so základnými funkciami, ktorým sa zavádza nediskriminačný prístup         k platobným účtom. 
Obe uvedené opatrenia nadväzujú na tzv. sociálny balíček vlády SR, pričom podrobnosti sa  následne upravia vo všeobecne záväzných právnych predpisoch vydaných Ministerstvom financií SR. 

Prijatie navrhovaného znenia zákona nebude mať vplyv na rozpočet verejnej správy              a  životné prostredie. Návrh zákona má možné negatívne vplyvy na podnikateľské prostredie. Očakávajú sa pozitívne sociálne vplyvy v oblasti ochrany spotrebiteľov na finančnom trhu                a informatizáciu spoločnosti.

Návrh zákona sa nepredkladá do vnútrokomunitárneho pripomienkového konania. 

Návrh zákona je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná. Účinnosť zákona sa navrhuje od  1. januára 2016.

Návrh zákona bol predmetom medzirezortného pripomienkového konania. Návrh zákona bol prerokovaný na rozporových konania s Národnou bankou Slovenska, s Protimonopolným úradom SR a so Slovenskou bankovou asociáciou. 

Z oslovených subjektov nezaslalo 10 subjektov pripomienky ku dňu, kedy boli práce na návrhu zákona pred jeho predložením vláde SR ukončené. 

Návrh zákona sa predkladá na rokovanie Hospodárskej a sociálnej rady SR.